A Bíróság (nagytanács) 2025. február 25-i ítélete (a Svea Hovrätt, Patent- och marknadsöverdomstolen [Svédország] előzetes döntéshozatal iránti kérelme) – BSH Hausgeräte GmbH kontra Electrolux AB
(C-339/22. sz. ügy_1 BSH Hausgeräte)
(Előzetes döntéshozatal – Joghatóság és a határozatok végrehajtása a polgári és kereskedelmi ügyekben – 1215/2012/EU rendelet – A 4. cikk (1) bekezdése – Általános joghatóság – A 24. cikk 4. pontja – Kizárólagos joghatóság – Joghatóság szabadalmak lajstromozása és érvényessége terén – Bitorlási kereset – A tagállamokban és egy harmadik országban hatályosított európai szabadalom – A szabadalom érvényességének kifogás útján történő vitatása – Bitorlási kereset tárgyában eljáró bíróság joghatósága)
Az eljárás nyelve: svéd
A kérdést előterjesztő bíróság
Svea Hovrätt, Patent- och marknadsöverdomstolen
Az alapeljárás felei
Felperes: BSH Hausgeräte GmbH
Alperes: Electrolux AB
Rendelkező rész
A polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2012. december 12-i 1215/2012/EU európai parlamenti és tanácsi rendelet 24. cikkének 4. pontját
a következőképpen kell értelmezni:
az alperes lakóhelye szerinti tagállam azon bírósága, amelyhez e rendelet 4. cikkének (1) bekezdése alapján egy másik tagállamban megadott szabadalom bitorlása miatt nyújtottak be keresetet, továbbra is joghatósággal rendelkezik e kereset elbírálására, ha az alperes az eljárás keretében kifogás útján vitatja a szabadalom érvényességét, míg a szabadalom érvényességére vonatkozó határozathozatalra kizárólag e másik tagállam bíróságai rendelkeznek joghatósággal.
Az 1215/2012 rendelet 24. cikkének 4. pontját
a következőképpen kell értelmezni:
az nem alkalmazható harmadik állam bíróságára, következésképpen nem ruház semmilyen – kizárólagos vagy nem kizárólagos – joghatóságot ilyen bíróságra az ezen államban megadott vagy hatályosított szabadalom érvényességének értékelését illetően. Ha tagállami bíróság előtt e rendelet 4. cikkének (1) bekezdése alapján harmadik államban megadott vagy hatályosított szabadalom bitorlása miatt olyan keresetet nyújtanak be, amelynek keretében kifogás útján e szabadalom érvényességének kérdését vetik fel, e bíróság a 4. cikk (1) bekezdése alapján joghatósággal rendelkezik a kifogás elbírálására, mivel e bíróság e tekintetben meghozandó határozata nem érinti a szabadalom harmadik államban való fennállását vagy tartalmát, illetve nem vonja maga után a harmadik állam nemzeti nyilvántartásának módosítását.
____________
1 HL 284., 2022.7.25.